Meddelelse fra Kommissionen om de moms- og punktafgiftsregler, der fra den 1. juli 1999 skal anvendes ved salg af varer til rejsende om bord på færger og fly eller i lufthavne inden for Den Europæiske Union

(1999/C 99/08)

Varer solgt under eller før en rejse inden for EU

Retsgrundlaget for moms- og punktafgiftsbehandlingen af varer, der sælges under eller før en rejse inden for EU, og som ikke er beregnet på umiddelbart forbrug, findes i henholdsvis de generelle bestemmelser i Rådets direktiv 77/388/EØF af 17. maj 1977(1) og Rådets direktiv 92/12/EØF af 12. februar 1992(2). Indtil den 30. juni 1999 kan medlemsstaterne som en undtagelsesforanstaltning efter artikel 28k i direktiv 77/388/EØF og artikel 28 i direktiv 92/12/EØF fritage sådanne varer for moms og punktafgifter inden for visse værdi- og kvantumsgrænser.

Begrebet rejse inden for EU

En rejse inden for EU er en rejse mellem to havne eller lufthavne i EU uden ophold eller mellemlanding i tredjeland eller områder uden for EU's skattemæssige område (se artikel 28k i direktiv 77/388/EØF og artikel 28 i direktiv 92/12/EØF sammenholdt med artikel 2 i Rådets forordning (EØF) nr. 3925/91 af 19. december 1991(3)). Denne grundregel gælder også i de tilfælde, hvor det er nødvendigt at krydse internationalt farvand eller internationalt luftrum.

Hvis en færge eller et fly gør ophold eller mellemlander i et tredjeland eller i et område uden for EU's afgiftsområde, således at der kan tages passagerer om bord, eller der kan gå passagerer fra borde, vil ruten blive betragtet som en rejse til og fra et tredjeland. Varer, der købes om bord på færgen eller flyet, og som ikke er beregnet til umiddelbart forbrug om bord, vil blive behandlet som varer fra tredjelande, undtagen hvis disse varer allerede er pålagt moms og punktafgifter inden for EU. Ved indførslen vil passagererne kunne indrømmes en afgiftsfritagelse, hvis værdi og kvantum er fastsat i artikel 1 og 4 i direktiv 69/169/EØF af 28. maj 1969(4). Det er imidlertid ikke tilfældet, hvis opholdet i tredjelandet er symbolsk og i praksis ikke giver de rejsende mulighed for at foretage indkøb i land. Når rejsende, der kommer fra et tredjeland, (igen) kommer ind på EU's område, skal der foretages en passende kontrol af de varer, der bringes med fra borde navnlig hvad angår deres afgiftsmæssige status.

Salg af varer om bord på færger og fly, der ikke er beregnet til umiddelbart forbrug

Ifølge de gældende momsregler fastsættes det i artikel 8, stk. 1, litra c), i direktiv 77/388/EØF, at varer købt på et skib eller et fly under en rejse inden for EU's område, der ikke er beregnet til umiddelbart forbrug om bord, skal beskattes under anvendelse af de momsregler og den momssats, der er gældende i afgangsmedlemsstaten. Det gælder, uanset om varerne er solgt i territorialt farvand eller luftrum tilhørende afgangs- eller bestemmelsesmedlemsstaten eller i internationalt farvand eller luftrum. F.eks. vil et færge- eller luftfartsselskab, der sejler henholdsvis flyver mellem Tyskland og Danmark, skulle momsregistreres i Tyskland og betale tysk moms for varer, der sælges på rejser fra Tyskland til Danmark, og omvendt vil det skulle momsregistreres i Danmark og betale dansk moms for varer, der sælges på rejser fra Danmark til Tyskland.

Hvad angår punktafgiftspligtige varer, der sælges på en rejse inden for EU's område, og som ikke er beregnet til umiddelbart forbrug om bord, forholder det sig sådan, af færge- og luftfartsselskaberne ikke længere vil kunne medbringe sådanne varer uden at pålægge dem afgift, da de ikke længere vil kunne afgiftsfritages. Ifølge bestemmelserne i direktiv 92/12/EØF vil disse varer, når de er bragt om bord, ikke længere være omfattet af suspensionsordningen, og der er ikke mulighed for at oprette afgiftsoplag om bord på færger eller fly. Følgelig vil varerne skulle pålægges punktafgift med den sats, der gælder i den medlemsstat, hvor varerne er lastet, forudsat at denne medlemsstat betjenes af færgen eller flyet. Varerne kan sælges med den afgift, der gælder i afgangsmedlemsstaten, indtil transportmidlet ankommer til bestemmelsesmedlemsstatens nationale område. Denne grundregel gælder, uanset om varerne på rejsen krydser andre medlemsstaters afgiftsområde, forudsat at der ikke gøres ophold eller foretages mellemlandinger, der giver passagererne mulighed for at gå fra borde. Der skal ikke opkræves punktafgifter, blot fordi varerne krydser andre medlemsstaters nationale farvande eller luftrum.

Ifølge bestemmelserne i artikel 7, stk. 1 og 2, skal varer, der overgår til forbrug på ankomstmedlemsstatens område, beskattes på ny. Hvis færge- eller luftfartsselskaberne imidlertid ønsker at undgå afgiftspålæggelse i den anden medlemsstat, kan de erklære, at de ikke har til hensigt at sælge varerne på denne medlemsstats område. I det tilfælde finder artikel 7, stk. 1 og 2, ikke anvendelse, og varerne kan forblive om bord uden yderligere afgiftspålæggelse. I sådanne tilfælde finder bestemmelserne om dokumentkontrol og forudgående anmeldelse efter artikel 7, stk. 7 og 8, anvendelse, selv om medlemsstaterne ifølge artikel 7, stk. 9, har mulighed for at indgå bilaterale aftaler om forenklede procedurer. De erhvervsdrivende kan fortsætte med at sælge afgiftsbelagte varer, der er lastet i en medlemsstat, på andre medlemsstaters områder. I de tilfælde finder artikel 7, stk. 1 og 2, anvendelse, og der skal betales punktafgift i den efterfølgende medlemsstat. De erhvervsdrivende kan ifølge artikel 22, stk. 3, anmode om godtgørelse af punktafgifter, der allerede er betalt i afgangsmedlemsstaten. Hvordan der skal opkræves og godtgøres punktafgifter, og i hvilke tilfælde der kan anvendes forenklede procedurer, afgøres af medlemsstaternes skattemyndigheder.

Hvad angår multilaterale rejser med ophold i mere end én medlemsstat er grundreglen, at man betragter hver rejseetape som en separat rejse. Hvis et færgeselskab laster varer i medlemsstat A og ønsker at sælge varerne om bord, mens færgen krydser internationale farvande mellem medlemsstat B og C, er der ikke retsgrundlag for at pålægge et sådant salg den afgift, der måtte være gældende i medlemsstat A. Da varerne ikke er bestemt til at blive ført tilbage til afgangsmedlemsstaten, skal de ifølge artikel 7, stk. 1 og 2, beskattes i medlemsstat B og derefter i medlemsstat C.

Varer til umiddelbart forbrug solgt om bord på færger eller fly

Moms- og punktafgiftsordningen for varer solgt om bord på færger eller fly med henblik på umiddelbart forbrug forbliver uændret efter den 1. juli 1999. Medlemsstaterne kan fortsat anvende den i artikel 23, stk. 5, i direktiv 92/12/EØF eksisterende mulighed for at afgiftsfritage leverancer af varer, der er beregnet til videresalg til umiddelbart forbrug om bord på fly og skibe. Hvis den nationale lovgivning i overensstemmelse med EU-lovgivningen giver mulighed for at afgiftsfritage varer, der sælges eller stilles gratis til rådighed med henblik på umiddelbart forbrug om bord, kan færge- og flyselskaberne fortsat medbringe afgiftsfrie alkoholiske drikkevarer og tobak. Fritagelsen gælder ikke, hvis varerne sælges til passager for at blive taget med fra borde, selv hvis varerne kan eller faktisk bliver forbrugt om bord på færgen eller flyet.

Salg af varer i forretninger i lufthavne og i Kanaltunnelterminalerne

Ifølge de gældende EU-regler for moms og punktafgifter (artikel 8, stk. 1, litra b), i direktiv 77/388/EØF og artikel 6 i direktiv 92/12/EØF) vil varer, der sælges i disse forretninger, blive beskattet ifølge de betingelser og med den moms- og punktafgiftssats, der gælder i den medlemsstat, hvor varerne befinder sig på leveringstidspunktet. Som for andet detailsalg betyder det, at varerne skal beskattes med de moms- og punktafgiftssatser, der er gældende på det sted, hvor forretningen er beliggende.

(1) EFT L 145 af 13.6.1977, s. 1. Direktivet er senest ændret ved direktiv 98/80/EF.

(2) EFT L 76 af 23.3.1992, s. 1. Direktivet er senest ændret ved direktv 96/99/EF.

(3) EFT L 374 af 31.12.1991, s. 4.

(4) EFT L 133 af 4.6.1969, s. 6. Direktivet er senest ændret ved direktiv 94/4/EF.

BILAG

EKSEMPEL 1

Et færgeselskab, der sejler mellem Det Forenede Kongerige og Frankrig, vil kunne sælge punktafgiftspligtige varer som f.eks. alkoholholdige drikkevarer eller tobaksvarer med den franske afgiftssats på ruten fra Frankrig til Det Forenede Kongerige, indtil færgen ankommer til Det Forenede Kongeriges afgiftsområde. Færgeselskabet vil på det tidspunkt kunne vælge mellem enten at stoppe salget af afgiftspligtige varer for ikke at udløse en ny afgiftspålæggelse eller fortsætte salget af disse varer og pålægge dem afgift efter Det Forenede Kongeriges punktafgiftssatser. Hvis færgeselskabet beslutter at fortsætte salget, betyder det ikke automatisk, at der skal være dobbelt prismærkning. Færgeselskabet kan frit vælge enten at anvende en og samme pris i forhold til den forventede fortjeneste eller forskellige priser for de to etaper. På vej tilbage fra Det Forenede Kongerige til Frankrig kan færgeselskabet begynde at sælge varer pålagt franske afgifter, så snart færgen har forladt Det Forenede Kongeriges skattemæssige område.

EKSEMPEL 2

Hvis en færge sejler mellem Tyskland, Danmark og Sverige med ophold i hver enkel af disse medlemsstater, skal hver etape betragtes som en separat rejse. Hvis færgen starter i Tyskland, kan de afgiftspligtige varer sælges med tyske afgiftssatser, indtil færgen kommer ind på Danmarks skattemæssige område. Varer, der sælges på det danske område, skal pålægges danske afgifter. På rejsen mellem Danmark og Sverige, kan der ikke anvendes tyske afgifter, heller ikke hvis færgen krydser internationale farvande. Hvis færgeselskabet ønsker at fortsætte salget i svenske farvande, skal der anvendes svenske afgiftssatser.

EKSEMPEL 3

Et fly letter i Madrid og flyver direkte til København og krydser Frankrigs og Tysklands luftrum. I det tilfælde kan de afgiftspligtige varer, der er bragt om bord på flyet og beskattet i Spanien, sælges om bord uden en ny afgiftspålæggelse i Frankrig eller Tyskland. På denne rute vil hverken franske eller tyske afgiftssatser skulle anvendes heller ikke hvis flyet krydser disse landes luftrum.

EKSEMPEL 4

En færge sejler fra Stockholm til Tallinn (i Estland), hvor den gør ophold, hvorefter den sejler fra Tallinn til Helsinki. Når færgen ankommer til Finland, vil toldbestemmelserne om import fra tredjelande og toldkontrol finde anvendelse. Det betyder nærmere bestemt, at de kvantitative restriktioner, som ifølge rejsegodsreglerne gælder for passagerer indrejsende fra et tredjeland, finder anvendelse for enhver vare købt om bord på færgen.